    ΟΜΙΛΙΑ ΤΟΥ ΠΡΟΕΔΡΟΥ ΤΗΣ ΚΕΔΚΕ ΣΤΟ ΣΥΝΕΔΡΙΟ ΤΗΣ ΕΝΑΕ ΓΙΑ ΤΗ ΔΙΟΙΚΗΤΙΚΗ ΜΕΤΑΡΡΥΘΜΙΣΗ
Κύριε πρόεδρε της ΕΝΑΕ,

Αγαπητοί Νομάρχες,

Φίλοι συνάδελφοι της Νομαρχιακής Αυτοδιοίκησης

Κυρίες και κύριοι,

Χαίρομαι που μου δίνεται σήμερα η ευκαιρία να μιλήσω εκ μέρους του Διοικητικού Συμβουλίου της ΚΕΔΚΕ, σε αυτό το κομβικό για το μέλλον  της Αυτοδιοίκησης στη χώρας μας συνέδριο της Ένωσης Νομαρχιακών Αυτοδιοικήσεων Ελλάδας.
Κομβικό για την ίδια την Αυτοδιοίκηση, αλλά και για τη συνολική πορεία της διοικητικής αναδιάρθρωσης της χώρας μας, όπως φαίνεται καθαρά από το γεγονός ότι η κυβέρνηση αλλά και το σύνολο των πολιτικών δυνάμεων αναμένουν τα πορίσματα του συνεδρίου σας (και του δικού μας, που θα ακολουθήσει) για να προχωρήσει η υλοποίηση της διοικητικής μεταρρύθμισης στη χώρας μας. Σε αυτό το πλαίσιο, 
· οι προτάσεις που  καταθέτουμε τόσο εμείς όσο και εσείς, 

· η κοινή διεκδίκηση για να γίνουν πράξη όλα όσα οραματιζόμαστε για την Αυτοδιοίκηση της χώρας μας, 

· η περαιτέρω ανάπτυξη της συνεργασίας μεταξύ  ΚΕΔΚΕ και ΕΝΑΕ για να προχωρήσουμε μπροστά χωρίς τα λάθη και τις αγκυλώσεις του παρελθόντος, αλλά και για  να κατοχυρωθεί η ισότιμη θέση της Αυτοδιοίκησης στο πολιτικό και διοικητικό σύστημα της χώρας,

θεωρώ ότι αποτελούν «κλειδί» για την ποιότητα και το εύρος των μεταρρυθμίσεων που ακολουθούν. 

Θα ακούσουμε με προσοχή τις απόψεις σας, αγαπητοί συνάδελφοι, ώστε να διαμορφώσουμε στο δικό μας αντίστοιχο συνέδριο, σε περίπου ένα μήνα, και τις δικές μας τελικές θέσεις και προτάσεις που θα ενοποιούν τις διεκδικήσεις μας και θα ενισχύουν το θεσμό της Αυτοδιοίκησης.

Εμείς αγαπητοί συνάδελφοι, προσβλέπουμε –και αυτά θα εξειδικεύσουμε στο συνέδριό μας- στην υλοποίηση ενός ολοκληρωμένου προγράμματος τομών και  μεταρρυθμίσεων, τέτοιων, που θα μας οδηγήσουν στην αναζωογόνηση του εθνικού χώρου, σ΄ ένα σύγχρονο κράτος, με αποκεντρωμένους θεσμούς, ισόρροπη περιφερειακή ανάπτυξη και ισχυρούς δήμους χαρακτηριστικά σύγχρονου, δυναμικού πολιτικού οργανισμού. Δήμους που θα κατοχυρώνουν στην πράξη την αρχή της επικουρικότητας, θα αποκεντρώνουν ουσιαστικές αρμοδιότητες αλλά και αναγκαίους πόρους, θα αμβλύνουν τις περιφερειακές ανισότητες, αλλά και θα ανατρέπουν τη σημερινή πραγματικότητα της Αυτοδιοίκησης – επαίτη της κεντρικής διοίκησης.  

Όλοι μας επίσης συμφωνήσαμε ότι η αναδιάρθρωση της Αυτοδιοίκησης αποτελεί ώριμο αίτημα, υπό δύο προϋποθέσεις: Πρώτον να είναι ενταγμένη στο πλαίσιο μιας συνολικής μεταρρύθμισης του πολιτικού και διοικητικού μας συστήματος και, δεύτερον, να διατεθούν οι απαραίτητοι και αναγκαίοι πόροι. 

Μόνο έτσι θα οδηγηθούμε σε ένα σύγχρονο κράτος «στρατηγείο», με αποκεντρωμένους θεσμούς, το οποίο θα μπορεί να ανταποκρίνεται  στις προκλήσεις και τα νέα παγκόσμια δεδομένα, να συγκλίνει προς το ευρωπαϊκό κεκτημένο που ισοδυναμεί με ενίσχυση του αναπτυξιακού και προγραμματικού ρόλου των αυτοδιοικητικών και αποκεντρωμένων  θεσμών.
Η χώρα μας, σήμερα, εξακολουθεί να παραμένει ένα από τα πιο συγκεντρωτικά κράτη της Ευρώπης των «27» και παρά τις διακηρυγμένες προθέσεις όλων : 
1. Μετά τα τρία Κοινοτικά Πλαίσια Στήριξης, η Ελλάδα εξακολουθεί να  παρουσιάζει μεγάλα προβλήματα περιφερειακής ανάπτυξης και συνοχής,
2. Η χώρα μας δεν έχει ξεφύγει από το πρότυπο ενός συγκεντρωτικού κράτους, το οποίο κρατά τις περιφέρειες, πολιτικά και οικονομικά, εξαρτημένες από την κεντρική κυβέρνηση, μέσω του διορισμένου περιφερειάρχη.

3. Οι όποιες απόπειρες διοικητικής αναδιάρθρωσης με αποκέντρωση και ενίσχυση της Αυτοδιοίκησης, δεν έχουν ολοκληρωθεί . Πιο συγκεκριμένα:

· Η σημαντική μεταρρύθμιση, ο «ΚΑΠΟΔΙΣΤΡΙΑΣ», έμεινε ατελής λόγω προβλημάτων στον αρχικό  σχεδιασμό και της πλημμελούς αρχικής οικονομικής και διοικητικής στήριξής του. Η επίσης σημαντική τομή του «ΘΗΣΕΑ» δεν έχει λύσει ως σήμερα όλα τα οικονομικά προβλήματα των Καποδιστριακών δήμων που σωρεύθηκαν τα προηγούμενα χρόνια .  
· Η Νομαρχιακή Αυτοδιοίκηση, μόλις πρόσφατα, το 2005, άρχισε να αποκτά σταθερούς πόρους και αναπτυξιακή προοπτική, χωρίς όμως να έχει φθάσει ακόμη στο επίπεδο που ταιριάζει στην αποστολή της.
· Η καθυστέρηση της διοικητικής ανασυγκρότησης των μεγάλων αστικών κέντρων Αθήνας και Θεσσαλονίκης, διαιωνίζει σύνθετα προβλήματα και καθιστά ανίσχυρες τις αυτοδιοικητικές αρχές.

Για μας, τους ανθρώπους της Τοπικής Αυτοδιοίκησης, αποτελεί πεποίθησή μας ότι με αυτό το συγκεντρωτικό κράτος δεν μπορούμε να πάμε μπροστά.  Η κατάσταση αυτή πρέπει να αλλάξει άμεσα, τόσο για το συμφέρον της χώρας μας, όσο και κυρίως για το συμφέρον των πολιτών.
Για αυτό και έχουμε τουλάχιστον από τετραετίας καταθέσει ολοκληρωμένες προτάσεις. 

Θεωρούμε ότι πρώτη προτεραιότητα είναι η οριστική διαμόρφωση των δύο επιπέδων Αυτοδιοίκησης, τοπικού και περιφερειακού, ως μέρος του πολιτικού και διοικητικού συστήματος. 

Πρέπει να γίνει σαφές όμως ρητά ότι,

Πρώτον, το πολιτικό - διοικητικό σύστημα αρθρώνεται σε δύο πυλώνες, το κεντρικό κράτος και την Τοπική - Περιφερειακή Αυτοδιοίκηση και ότι καθένας πυλώνας έχει τη δική του Συνταγματική υπόσταση, τη δική του θεμελίωση στη λαϊκή κυριαρχία, το δικό του χαρακτήρα.

Δεύτερον, ότι η ένταξη της Τοπικής Αυτοδιοίκησης  στο πολιτικό - διοικητικό σύστημα δεν συνεπάγεται την καθοιονδήποτε τρόπο ενσωμάτωσή της  στο κεντρικό κράτος.

Εμείς πιστεύουμε ότι τώρα, 

με δεσμευτικό χρονοδιάγραμμα 

και έχοντας δεδομένη τη σαφή έκφραση της βούλησης του Πρωθυπουργού, και του αρμόδιου Υπουργού,
αλλά και τις προγραμματικές δεσμεύσεις της μεγάλης πλειοψηφίας των πολιτικών κομμάτων, 

είναι η ώρα να προχωρήσουμε, με ρήξεις με τις κατεστημένες νοοτροπίες και τα παγιωμένα συμφέροντα, στις μεταρρυθμίσεις εκείνες - διοικητικές, πολιτικές και οικονομικές - που θα αναδείξουν το ρόλο της Αυτοδιοίκησης και θα ξαναδώσουν στο κεντρικό Κράτος και την Κυβέρνηση τον πραγματικό τους επιτελικό ρόλο.
Τι προτείνουμε και τι ζητάμε λοιπόν, αγαπητοί συνάδελφοι:

1. Ζητάμε να καθιερωθεί ο δεύτερος βαθμός Αυτοδιοίκησης σε επίπεδο Περιφέρειας με αιρετούς Περιφερειάρχες και Περιφερειακά Συμβούλια. 

Η Περιφέρεια ως δεύτερος βαθμός Αυτοδιοίκησης, θα έχει ως βασική αρμοδιότητα να σχεδιάζει, να προγραμματίζει και να υλοποιεί περιφερειακές αναπτυξιακές πολιτικές καθώς και την περιφερειακή  εξειδίκευση των εθνικών πολιτικών.

Η Περιφερειακή Αυτοδιοίκηση θα πρέπει να έχει εξασφαλισμένους τους αναγκαίους οικονομικούς πόρους και δυνατότητες αυτόνομης χάραξης και εφαρμογής πολιτικών για την προσέλκυση επενδύσεων και την περιφερειακή ανάπτυξη. 

Σ΄ αυτό το πλαίσιο οι σημερινές Νομαρχίες μπορούν να λειτουργήσουν ως αποκεντρωμένοι σε κάθε νομό δημοκρατικοί θεσμοί της Περιφερειακής Αυτοδιοίκησης. Κρατικές αρμοδιότητες που εκ του Συντάγματος δεν αποκεντρώνονται, μπορούν να ασκηθούν σε επίπεδο κρατικής Περιφέρειας με αποσυγκεντρωμένες κρατικές υπηρεσίες.

2. Είναι ώριμο, θεσμικά, το αίτημα για συνενώσεις Δήμων 

με στόχο την ισχυροποίησή τους και την εξασφάλιση της βιωσιμότητάς τους.
Οι νέοι δήμοι θα πρέπει να συγκροτηθούν έτσι ώστε να εξασφαλίζουν: 

τη βιωσιμότητα, 

τις δυνατότητες παροχής ικανοποιητικών υπηρεσιών και αναπτυξιακών  παρεμβάσεων, 

την ανταγωνιστικότητά τους, 

την αξιοποίηση του ενδογενούς δυναμικού, 

την προστασία του αστικού, αγροτικού και φυσικού περιβάλλοντος, 

την ισόρροπη ανάπτυξη 

και τελικά τη συγκράτηση του πληθυσμού στην ύπαιθρο.

Αναγκαία προϋπόθεση για τις συνενώσεις είναι να καθοριστούν εξαρχής σαφή κριτήρια για την χωροθέτηση των νέων ενοτήτων και να προβλεφθεί ένας μηχανισμός που, με την ευρύτερη συναίνεση, θα δημιουργεί τις εγγυήσεις για αντικειμενικές χαράξεις ορίων των νέων ΟΤΑ. Μόνο έτσι θα αποφευχθούν συνενώσεις, που θα υπαγορεύονται από κομματικά και μικροπολιτικά κριτήρια, τα οποία,  σε ορισμένες περιπτώσεις ναρκοθέτησαν τον πρώτο «Καποδίστρια». 
Λαμβάνοντας δε υπόψη την ιδιομορφία της χώρας μας, 

που συγκεντρώνει μεγάλα συμπλέγματα νησιών, 

αυτά  θα πρέπει να αντιμετωπισθούν 

ως πλήρεις αυτοδιοικητικές μονάδες, 

με ισχυρές αρμοδιότητες και εξουσίες ακόμη  και κρατικού χαρακτήρα.

Η μεταρρύθμιση απαιτεί προσεχτική προετοιμασία και η χρονική περίοδος που μεσολαβεί μέχρι τότε θα πρέπει να αξιοποιηθεί ώστε, να διασφαλιστεί η ομαλή μετάβαση στους νέους θεσμούς. 

Δηλαδή, 

να αποσαφηνιστεί το πεδίο άσκησης των αρμοδιοτήτων μεταξύ κάθε επιπέδου διοίκησης, 

να επανακαθοριστεί το σύστημα κατανομής των οικονομικών πόρων μεταξύ κεντρικής εξουσίας  και Αυτοδιοίκησης για την άσκηση αυτών  των αρμοδιοτήτων, 

να προετοιμαστούν οι δομές, οι λειτουργίες και το ανθρώπινο δυναμικό 

και να εξασφαλιστεί η απαραίτητη πολιτική και κοινωνική συναίνεση.

3.
Απαρέγκλιτος όρος για την επιτυχή έκβαση  ενός νέου κύματος συνενώσεων δήμων , θεωρούμε ότι είναι η σύνταξη και υλοποίηση ενός Εθνικού Επιχειρησιακού Προγράμματος Υποστήριξης  για τους νέους ΟΤΑ και τις αυτοδιοικούμενες Περιφέρειες,  το οποίο θα χρηματοδοτείται με ανεξάρτητους  πόρους, θα αξιοποιεί συμπληρωματικά τις δυνατότητες που παρέχει το ΕΣΠΑ και θα εξασφαλίζει :

· την αποκέντρωση αρμοδιοτήτων και τη φορολογική αποκέντρωση, χωρίς την επιβολή νέων φόρων,

· την κατασκευή των βασικών απαραίτητων τεχνικών υποδομών,

· τη στελέχωση των αυτοδιοικητικών δομών

· την ανάπτυξη και οργάνωση των δημοτικών και περιφερειακών λειτουργιών και ιδιαίτερα των επιτελικών λειτουργιών, 

· την ολοκλήρωση της εισαγωγής των τεχνολογιών πληροφορικής και επικοινωνιών σε όλες τις δομές της Αυτοδιοίκησης, 

· τη βελτίωση των σχέσεων της Αυτοδιοίκησης  με το υπόλοιπο διοικητικό σύστημα, καθώς και με την κοινωνία των πολιτών. 

Επόμενο, κρίσιμο βήμα, η συγκρότηση θεσμών διοίκησης Μητροπολιτικών λειτουργιών  για τα πολεοδομικά συγκροτήματα Αθήνας, Θεσσαλονίκης και μερικών ακόμη πόλεων της χώρας.
Κυρίες και κύριοι,

Σε κάθε περίπτωση πάντως σημαντικά ζητήματα, όπως είναι η αύξηση της απασχόλησης, η συνοχή των περιοχών, η αντιμετώπιση του κοινωνικού αποκλεισμού, η προστασία του περιβάλλοντος, η τοπική και περιφερειακή ανάπτυξη δεν μπορούν να γίνουν πράξη αν δεν στηριχτούν με τους ανάλογους δημόσιους πόρους.
Σε αυτό το πλαίσιο, τόσο εμείς όσο και εσείς, καταθέτουμε πρόταση «κλειδί» για την υλοποίηση των μεταρρυθμίσεων, την προώθηση ουσιαστικής Φορολογικής Αποκέντρωσης χωρίς νέους φόρους, όπως άλλωστε ισχύει σε όλες τις χώρες της Ευρώπης. 

Εμείς θεωρούμε, σε κάθε περίπτωση, ότι δεν μπορούμε να συναινέσουμε σε καμία μεταρρύθμιση, χωρίς την εξασφάλιση των απαραίτητων πόρων. 

Και αυτό γιατί  πολύ απλά, οι  μεταρρυθμίσεις θα παραμείνουν στα χαρτιά και μάλιστα με την Αυτοδιοίκηση να εμφανίζεται εκτεθειμένη, ωσάν να είναι δική της η ευθύνη.  

Και το κυριότερο: θα πληγεί η αξιοπιστία ολόκληρου του πολιτικού συστήματος αν δεν μπορούμε, το Κράτος και η Αυτοδιοίκηση, να υλοποιήσουμε ό,τι εξαγγέλλουμε.

Αγαπητοί συνάδελφοι
Για να προχωρήσουν θεσμικές τομές τόσο μεγάλες όσο αυτές που συζητάμε, δεν αρκεί το θεσμικό πλαίσιο. Κρισιμότατη είναι η πρόβλεψη ειδικού επιχειρησιακού σχεδίου για το μεταβατικό στάδιο, για την απεμπλοκή από την διελκυνστίνδα των διαφορετικών προσεγγίσεων και των ποικίλων αντιστάσεων, οι οποίες έχουν βαθιές ρίζες στο ισχύον πολιτικο-διοικητικό καθεστώς
Αγαπητοί συνάδελφοι,

Βρισκόμαστε μπροστά σε μεγάλες προκλήσεις που απαιτούν τη μέγιστη συμφωνία μας, την έμπρακτη αλληλεγγύη και την ενότητά μας.
Έχουμε δώσει ήδη δείγματα γραφής με τη συμφωνία μας για κοινή δράση δήμων και νομαρχιών στο θέμα της διαχείρισης και του ελέγχου της ποιότητας των νερών. Μια κοινή δράση που ελπίζουμε και επιθυμούμε να αποτελέσει και την αφετηρία για ευρύτερη συνεργασία.
Τώρα, όμως, έχουμε τη μάχη για την κατοχύρωση της ισότιμης θέσης της  Αυτοδιοίκησης στο πολιτικό και διοικητικό σύστημα της χώρας.
Για αυτό, κυρίες και κύριοι συνάδελφοι, από το βήμα αυτού του συνεδρίου,

σας καλώ να πιστοποιήσουμε ως Αυτοδιοίκηση αυτά που μας ενώνουν και να ελαχιστοποιήσουμε όσα μας χωρίζουν. 

Πρόκειται για τη χώρα και την προοπτική της. 

Πρόκειται  για την κοινωνία και τους ανθρώπους.  

Εύχομαι καλή επιτυχία στις εργασίες του συνεδρίου σας.

Ευχαριστώ πολύ.

